作者:趙必□
標題:風流子
內容:春光才一半，春未老、誰肯放春歸。問買春價數，酒邊商略，尋春巷陌，鞭影參差。春無盡，春鶯調巧舌，春燕壘香泥。好趁春光，愛花惜柳，莫教春去，柳怨花悲。春心猶未足，春幃暖，爐薰香透春衣。說與重歡後約，春以為期。記春雁回時，錦箋須寄，春山鎖處，珠淚長垂。多少愁風恨雨，惟有春知。